Diari Oficial de la Generalitat Valenciana


Sumari del DOGV 7828, del 14-07-2016 (2016/5538)

DECRET 84/2016, de 8 de juliol, del Consell, pel qual es crea el Premi Julio González de la Generalitat i s'aproven les bases per a la seua concessió.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/07/08/84/dof/vci/html**

### Dades del document

Número de DOGV
:   7828

Data del DOGV
:   14-07-2016

Secció del DOGV
:   I. DISPOSICIONS GENERALS

Número del document
:   2016/5538


Data del document
:   08-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

DECRET 84/2016, de 8 de juliol, del Consell, pel qual es crea el Premi Julio González de la Generalitat i s'aproven les bases per a la seua concessió. [2016/5538]  
PREÀMBUL  
  
L'Estatut d'Autonomia de la Comunitat Valenciana estableix en l'article 49, 1, 4t la competència exclusiva de la Generalitat en matèria de cultura.  
L'any 2000 es va constituir per primera vegada el Premi Julio González de la Generalitat Valenciana per a distingir artistes per la seua rellevant activitat en el món de les arts plàstiques en l'àmbit internacional.  
El guardó és també un homenatge a Julio González, l'obra del qual és fonamental per a entendre els avanços estètics i plàstics viscuts en l'escena artística internacional del segle XX. El seu caràcter experimental en introduir nous materials i tècniques avantguardistes en el camp de l'escultura hi ha marcat també la trajectòria de l'Institut Valencià d'Art Modern, d'ara en davant IVAM, que atresora una de les col·leccions més importants d'aquest autor i que pretén desenvolupar amb el seu programa expositiu, amb la consolidació dels seus fons i amb altres activitats com a conferències, debats i publicacions, el llegat universal d'aquest creador que va saber plasmar en el seu treball les idees, els valors i els somnis de la seua època.  
Des de la seua creació han resultat guardonats amb el Premi Julio González, artistes tan significatius com George Baselitz, Cy Tombly, Anish Kapoor, Eduardo Chillida, Markus Lüpertz, Robert Rauschenberg, Anthony Car, Pierre Soulages, Miquel Navarro, Frank Stella, Jasper Johns, Robert Morris, Bernar Venet, Cindy Sherman i Christian Boltanski.  
Es considera convenient donar un nou impuls al Premi Julio González de la Generalitat a fi de destacar la trajectòria d'un creador o d'una creadora en l'àmbit de les arts plàstiques, en qualsevol de les seues manifestacions. Per a això, aquest guardó s'atorgarà biennalment i se'l dotarà d'una quantia econòmica vinculada a l'organització d'una exposició. El jurat estarà compost per especialistes destacats en el món de l'art membres del Consell Assessor de l'IVAM.  
La concessió d'aquest premi constituirà un instrument fonamental per a complir amb l'objectiu de la Generalitat de fomentar les activitats culturals. Per a això es tindrà en compte la trajectòria artística i la seua aportació clau a la vida cultural i artística internacional.  
Per tot això, en virtut de la competència atribuïda per l'article 18 i 28.c de la Llei 5/1983, de 30 de desembre, de la Generalitat, del Consell, demanats els informes preceptius per a les disposicions de caràcter general, a proposta del conseller d'Educació, Investigació, Cultura i Esport i prèvia deliberació del Consell, en la reunió de 8 de juliol de 2016,  
  
  
DECRETE  
  
Article 1. Objecte  
Es crea el Premi Julio González de la Generalitat per a distingir les persones físiques que, pels seus mèrits, hagen destacat en la creació en l'àmbit de les arts plàstiques en el seu nivell internacional.  
  
Article 2. Bases  
S'aproven les bases que han de regir la concessió del Premi Julio González de la Generalitat, que figuren com a annex d'aquest decret.  
  
  
DISPOSICIÓ TRANSITÒRIA  
  
Única. Lliurament del premi  
El Premi Julio González de la Generalitat es lliurarà el dia 27 de març amb caràcter biennal. La pròxima edició serà el 27 de març de 2017.  
DISPOSICIÓ DEROGATÒRIA  
  
Única. Derogació normativa  
Queda derogat el Decret 166/2000, de 31 d'octubre, del Govern Valencià, pel qual es va crear el Premi Julio González de la Generalitat, així com totes les disposicions que s'oposen al que disposa aquest decret.  
  
  
DISPOSICIONS FINALS  
  
Primera. Facultats d'aplicació i execució  
Es faculta la persona titular de la conselleria amb competències en matèria de cultura per a dictar totes les disposicions que siguen necessàries per al desplegament del decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
Torrevieja, 8 de juliol de 2016  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura I Esport,  
VICENT MARZÀ IBÁÑEZ  
  
  
  
ANNEX  
Bases per a la concessió del Premi Julio González de la Generalitat  
  
Primera  
El Premi Julio González de la Generalitat distingirà les persones físiques que, pels seus mèrits, hagen destacat en la creació en l'àmbit de les arts plàstiques en el seu nivell internacional. Es considerarà, per a això, la trajectòria de la persona, la seua aportació excel·lent a la vida cultural i artística internacional, i la seua contribució al progrés dels diferents llenguatges artístics contemporanis a partir de la busca de noves formes d'expressió.  
  
Segona  
El jurat encarregat de la concessió del Premi Julio González estarà constituït pels membres del Consell Assessor de l'IVAM.  
  
Tercera  
La concessió del premi es farà mitjançant un decret del president de la Generalitat a proposta conjunta de qui ostente la presidència de l'Institut Valencià d'Art Modern i de la persona que n'ocupe la direcció gerència.  
  
Quarta  
Amb caràcter biennal es concedirà un sol premi, que s'entregarà el dia 27 de març, data de la mort de l'escultor. No obstant això, quan hi concórreguen raons extraordinàries que així ho justifiquen, podrà concedir-se el premi a més d'una persona en una mateixa edició.  
  
Cinquena  
D'acord amb les respectives línies pressupostàries, la dotació econòmica del premi serà de 20.000 euros, que se satisfaran a càrrec de les dotacions pressupostàries assignades a la secretaria autonòmica amb competències en matèria de cultura.  
  
Sisena  
El lliurament del premi s'efectuarà en un acte públic convocat amb aquesta finalitat, al qual es dotarà de la transcendència, solemnitat i publicitat adequades.  
  
Setena  
L'IVAM integrarà en la seua programació expositiva l'organització d'una mostra sobre l'obra de la persona guardonada.  
Huitena  
El premi regulat per aquest decret no necessita de la seua notificació a la Comissió Europea, per no ajustar-se a allò que s'ha exigit en l'article 107.1 del Tractat de Funcionament de la Unió Europea, atés que per la seua naturalesa i limitat pressupost no suposa un falsejament de la competència que afecte els intercanvis comercials entre els estats membres.


Còpia Permalink ELI